Að pæla og umgangast annað fólk er áhugamál söngkonunnar Sigríðar Thorlacius . Hún ætlar að ferðast og syngja fyrir fallegt fólk um landið í sumar og flytja landsmönnum fagra tóna auk þess sem hún vinnur að plötu með hljómsveitinni Hjaltalín sem kemur út með haustinu . Vikan fékk Sigríði til að tylla sér undir smásjána að þessu sinni . Fullt nafn : Sigríður ThorlaciusAldur : 36 áraÁhugamál : Annað fólk . Að umgangast það . Að velta því fyrir mér . Að pæla í því . Starfsheiti : Söngkona . Á döfinni : Hjaltalín er að leggja langþráða lokahönd á plötu sem kemur út með haustinu . Það er ótrúlega gleðilegt og þakkarvert og við spennt fyrir því . Svo fæ ég að ferðast með þeim Góss-bræðrum , Sigurði og Guðmundi Óskari Guðmundssonum , um allar koppagrundir í sumar að spila fyrir fallegt fólk út um allt land . Þess á milli ætla ég að njóta þess að drekka kaffið mitt í garðinum mínum . Hvar líður þér best ? Í logni og kyrrð í íslenskri sumarnótt einhvers staðar langt , langt , langt frá 101 . Hvað óttastu mest ? Að gera mistök . Hvert er þitt mesta afrek ? Það er afrek að vera til , lifa í sátt við umhverfi sitt og fólkið sitt . Halda sér í balans . Það er afrek allra daga . Býrðu yfir leyndum hæfileika ? Ef svo er þá er ástæða fyrir því að ég hef haldið honum leyndum og ég held því áfram … Hver er mesta áhætta sem þú hefur tekið ? Pass . Óvæntar uppákomur og hvers kyns áhætta ekki í miklu uppáhaldi . Hver væri titillinn á ævisögunni þinni ? Ég á enn eftir að komast að því . Hvaða geturðu sjaldnast staðist ? Það gerist mjög sjaldan að ég hafni kaffibolla , bjóðist mér hann . Hvað færðu þér í Bragðaref ? Aldrei Bragðaref . Ís í brauðformi . Engin dýfa . Hvaða þættir eru í uppáhaldi hjá þér þessa stundina ? Ég er með skuldbindingafælni og get því sjaldan byrjað á sjónvarpsseríum þar sem mér finnst mér þá bera skylda til að klára seríuna . Þótt mér leiðist hún . Fréttum missi ég hins vegar helst ekki af .